मुझे याद आ रहा है वो दिन जब पैंतीस साल पूर्व पहली बार मेरी रचना छपी थी। मैं बहुत ख़ुश था। और उससे भी ज़्यादा ख़ुशी तब हुई थी जब एक अंतर्राष्ट्रीय साहित्यिक संस्थान का पत्र मुझे मिला था। पत्र में लिखा था कि संस्थान मेरी साहित्यिक सेवाओं के लिए मुझे सम्मानित करना चाहता है। उन्होंने मेरी प्रतिभा को पहचान लिया था लेकिन मुझे ही विश्वास नहीं हो रहा था और इसीलिए मैंने अपेक्षित राशि का एमओ तथा संलग्न प्रपत्र भरकर भेजा ही नहीं। उसके बाद तो सम्मान देने वाले संस्थानों के पत्रों की झड़ी लग गई। न जाने सम्मानित होने के कितने प्रस्ताव मुझे मिले लेकिन मैं हर बार चूक गया पृथ्वीराज की तरह। यदि समय पर न चूकता तो आज मैं भी शतक बना चुका होता लेकिन अब भी देर नहीं हुई है। देर आयद दुरुस्त आयद। हे अंतर्राष्ट्रीय साहित्यिक संस्थानों के प्रमुखों! मैं अपनी भूल स्वीकार करता हूँ और आप सबसे निवेदन करता हूँ कि आप मुझे पुनः प्रपत्र भिजवाएँ। मैं आपको एमओ भिजवाता हूँ और आप मुझे सम्मान-पत्र भिजवाएँ।